Godt 12 timer efter at have vundet EM-guld på 200 meter butterfly skulle svømmeren Viktor Bromer i vandet igen. På den halve distance lykkedes det lige præcis for Aalborg-svømmeren at gå til semifinalen med 15. bedste tid, 53,18 sekunder. - Det har været en hård nat, hvor jeg har haft svært ved at sove. Det var svært at få armene ned igen, siger 21-årige Bromer, der aldrig tidligere har vundet medalje på langbane. Han satser benhårdt på 200 meter butterfly, men vil også gerne bruge sin gode form til at svømme hurtigt på den halve distance. - Mit indledende heat føltes som en 80 procents præstation, selv om jeg satte personlig rekord. - Men jeg er tilfreds med det, jeg leverer, fordi jeg er træt. Og det er da positivt, at det rækker til semifinalen. Så må jeg se, om jeg kan gøre det bedre der, siger Bromer. Han har endnu ikke haft mulighed for at få overblik over de mange lykønskninger, der er strømmet ind efter EM-guldet. - Jeg har fået nogle gode sms'er fra familie og venner, som jeg har læst. Sociale medier har jeg holdt mig fra, men det er egentlig mest fordi jeg ikke kan få internet på hotellet, siger han med et grin. Viktor Bromer svømmer semifinale fredag aften fra klokken 18.28

Referat:
EM-guldvinderen på 200 meter butterfly var mærket dagen derpå, men gik videre til semifinalen på 100-meteren.